MultiChoice stel nuwe kykNET-hoof aan | Maroela Media
Waldimar Pelser. (Foto: Verskaf)
Waldimar Pelser, tans onder meer die redakteur van Rapport, sal vanaf 1 Februarie 2022 die leisels by Karen Meiring oorneem as direkteur van kykNET-kanale by M-Net.
Hoewel Meiring pas haar aftrede aangekondig het sal sy steeds as konsultant vir MultiChoice optree.
Onder Meiring se leierskap sedert 2009 het die kykNET-kanale en -kykerstalle merkbare groei getoon.
kykNET bestaan uit vyf kanale op verskillende DStv-pakkette en verseker toegang tot kwaliteit Afrikaanse inhoud vir kykers en is volgens die kanaal 'n weerspieëling van die wonderlike diversiteit van Afrikaanssprekendes en hulle gemeenskappe in Suid-Afrika.
Pelser is reeds geruime tyd 'n gevestigde naam in die Afrikaanse gemeenskap te danke aan onder meer In gesprek, 'n aktualiteitsprogram op kykNET (DStv-kanaal 144), waarvan hy sedert 2013 die aanbieder is.
Pelser het regte en joernalistiek aan die Universiteit Stellenbosch studeer en het in 2004 'n meestersgraad in filosofie aan die Universiteit van Oxford behaal. Hy was onder meer hoof van Media24 se kantoor in Lagos, Nigerië, en nuusredakteur van Beeld in Johannesburg. Hy is in 2013 as redakteur van die Sondagkoerant Rapport aangestel.
"As kyker, en later as aanbieder, het ek baie lief geword vir kykNET – 'n familie van kanale wat soveel in ons Afrikaanse en Suid-Afrikaanse kultuur vind om te vier. Ek bewonder die manier waarop Karen en haar span televisie maak wat soveel Afrikaanse kykers laat regop sit, laat lag en soms ook laat huil. Ons sit tans vasgenael voor Nêrens, Noord-Kaap.
"Dit is 'n groot voorreg om die kans te kry om te help vorm gee aan die stories oor onsself, mekaar en ons land wat ons nog moet en wil vertel," sê Pelser.
Pelser is op die raad van die Pendoring-toekennings, wat kommunikasie in al Suid-Afrika se amptelike tale ondersteun en vereer.
"Ons sien uit om Waldimar by die MultiChoice-familie te verwelkom," sê Gideon Khobane, uitvoerende hoof van algemene vermaak by die MultiChoice-groep.
"Sy ondervinding, kennis, passie en insig vir en van die Afrikaanse gemeenskap is 'n aanwins en sal hom help om verder tot die sukses van die kykNET-kanale by te dra."
Volgens Meiring was dit "'n ongelooflike voorreg" om by kykNET betrokke te kon wees. "Ek is baie trots op die inhoud, kanale en werksgeleenthede wat ons kon skep oor die afgelope 12 jaar. Ek koester die wonderlike geleenthede en die impak wat ons op die bedryf en die Afrikaanse landskap het. Ek is opgewonde oor Waldimar se aanstelling en het geen twyfel dat hy die kykNET familie-kanale na nog groter hoogtes sal neem.
"MultiChoice wens Meiring alles van die beste toe en sien uit na die projekte waarmee sy in haar rol as konsultant vorendag gaan kom," het Khobane gesê.
In die nuus kykNET M-Net
Sepiegids: Chanel is op die oorlogspad in 'Binnelanders'
Nou gaan intekenaar gelde styg want sy is nou n konsultant en hulle maak net soos reps baie geld vir min sweet in die aangesig.
Jy moet ingeteken wees om te stem13-11Jy moet ingeteken wees om te stem
Gaan ons nog dieselfde mutlikultuur indoktrinasie gevoer word?
Net jammer KYK NET is eksklusief net vir die wat dit kan bekostig…
Hoogtyd. Sy wil net in die limelight wees. Wil net funksies bywoon.
Jy moet ingeteken wees om te stem9-8Jy moet ingeteken wees om te stem
Jare nie meer Dstv nie en nog nooit weer gemis nie. Ek betaal nie amper R1000 p/maand vir miskien uur saans tv kyk nie en goedkoper pakkette het een of twee afrikaanse kanale. Jammer, julle is belaglik duur